En liten, avlang, blank, brunlig trebukk. Antennene er gulbrune, tynne og litt kortere enn kroppen. Hodet er forholdsvis stort og bredt. Pronotum har rundede sider og er nærmest tønneformet sett ovenfra, innsnevret ved roten slik at det blir en "stilk" mellom forkropp og dekkvinger. Dekkvingene er jevnbrede med omtrent rettvinklede "skuldre", gulbrune foran og svarte bak, med et smalt, hvitt tverrbånd. Beina er middels lange med litt kraftige lår.